RTE એક્ટ અંતર્ગત ધો.૧માં પ્રવેશ માટે ૧૯ એપ્રિલથી ઓનલાઈન ફોર્મ ભરવાની કાર્યવાહી હાથ ધરાઈ હતી. જેમાં ૮ મે સુધીમાં સમગ્ર રાજ્યમાંથી ૧.૮૭ લાખ વિદ્યાર્થીના ઓનલાઈન ફોર્મ ભરાયા હતા. તે પૈકી ૧.૪૨ લાખ વિદ્યાર્થીના ફોર્મ કન્ફર્મ થયા હતા. કન્ફર્મ થયેલા ફોર્મ પૈકી ૧.૨૮ લાખ ફોર્મ રિસિવિંગ સેન્ટર પર જમા થયા હતા. ત્યાર બાદ ડીઈઓ અને ડીપીઈઓ દ્વારા આ ફોર્મને મંજૂરી આપવાની કાર્યવાહી શરૂ કરી હતી. જેમાં સમગ્ર રાજ્યમાંથી અંદાજે સવા લાખ ફોર્મ મંજૂર કરવામાં આવ્યા હતા. આ પૈકી ૧.૦૫ લાખ વિદ્યાર્થીને પ્રવેશ ફાળવવામાં આવનાર હતા. જેમાં પ્રથમ તબક્કા માટે ૧૮ મેના રોજ ૮૦,૧૯૯ વિદ્યાર્થીને પ્રવેશ ફાળવવામાં આવ્યો હતો. પ્રવેશ કન્ફર્મ કરાવવા માટે તેમને ૩૦ મે સુધીનો સમય અપાયો હતો. જોકે, આ પ્રક્રિયા પૂર્ણ થયા બાદ RTEના અધિકારીઓ જાણે ભૂગર્ભમાં ઉતરી ગયા હોય તેમ આગળની તમામ કાર્યવાહી અટકી પડી છે. પ્રથમ રાઉન્ડના અંતે કેટલા વિદ્યાર્થીએ પ્રવેશ કન્ફર્મ કરાવ્યા તે અંગેની વિગતો જાહેર કરવાની પણ તસ્દી અધિકારીઓ દ્વારા લેવામાં આવી નથી.